Barrett-broers troef Aucklanders | Netwerk24
Barrett-broers troef Aucklanders
Deur Sportredaksie 10 Mei 2019 11:35
Die briljante Barrett-broers Beauden en Jordie het weer ’n groot aandeel gehad in die Hurricanes se oorwinning Vrydag in Auckland oor die Blues.
Jordie Barrett, heelagter van die Hurricanes, seil oor die doellyn vir sy drie teen die Blues op Eden Park.Foto: Gallo Images
Albei Barretts het ’n drie gedruk in hul span se sege van 22-12 op Eden Park.
Die twee Barretts het ook puik verdedig in ’n Superrugby-wedstryd waarin hul span die meeste van die tyd onder geweldige druk was.
Akira Ioane van die Blues en Beauden Barrett van die Hurricanes werp alles in die stryd in dié twee spanne se kragmeting in Auckland.Foto: Gallo Images
Beauden het ook met twee doelskoppe en Jordie met een strafdoel geslaag.
Die Blues het veral in die eerste helfte doelgerig aangeval, maar die Hurricanes se teenaanvalle vanuit gebroke spel of wanneer hulle omgekeerde besit gewen het, was fantasties.
Ross Geldenhuys, wat voorheen vir die Highlanders, Southern Kings en die Haaie gespeel het, het as plaasvervanger vir die wenspan ook puik spel op vaskopstut gelewer.
Hurricanes 22 (14): Drieë: Ben Lam, Jordie Barrett, Beauden Barrett. Doelskoppe: Beauden Barrett (2). Strafdoel: Jordie Barrett (1).
Blues 12 (7): Drieë: Sam Nock, Dalton Papalii. Doelskop: Harry Plummer (1).
Meer oor: Beauden Barrett | Jordie Barrett | Superrugby | Hurricanes | Blues